b'\n_START_ARTICLE_\nBaijerin evankelisluterilainen kirkko\n_START_PARAGRAPH_\nBaijerin evankelisluterilainen kirkko (saks. Evangelisch-Lutherische Kirche in Bayern, ELKB) on yksi Saksan Saksan yhdistyneen evankelis-luterilaisen kirkon kahdeksasta j\xc3\xa4senkirkosta. Se kuuluu my\xc3\xb6s Saksan evankeliseen kirkkoon (saks. Evangelische Kirche in Deutschland, EKD). Kirkon p\xc3\xa4\xc3\xa4paikka on M\xc3\xbcncheniss\xc3\xa4._NEWLINE_Baijerin evankelisluterilaisessa kirkossa on 2\xc2\xa0370\xc2\xa0179 j\xc3\xa4sent\xc3\xa4 (2017) 1.531 seurakunnassa. ELKB on n\xc3\xa4in ollen maailman 11:nneksi suurin luterilainen kirkko ja yksi Saksan suurimmista luterilaisista maakirkoista._NEWLINE_Kirkkokunnan tuomiokirkko on Matteuksenkirkko M\xc3\xbcncheniss\xc3\xa4. Huomattavia muita luterilaisia kirkkorakennuksia Baijerissa ovat N\xc3\xbcrnbergin p\xc3\xa4\xc3\xa4kirkot St. Sebald ja St. Lorenz. ELKB:n omistuksessa on kaikkiaan 7\xc2\xa0000 kiinteist\xc3\xb6\xc3\xa4, joista 2\xc2\xa0000 on kirkkoja ja kappeleita. Tutzingissa toimii maakirkon Evankelinen akatemia.\n_START_SECTION_\nHistoriaa\n_START_PARAGRAPH_\nBaijeri j\xc3\xa4i uskonpuhdistuksessa p\xc3\xa4\xc3\xa4osin katoliseksi. Vuosina 1806 ja 1810 Baijerin kuningaskunnan aluemuutosten ohessa kuningaskuntaan liitettiin monia evankelisia alueita: Franken, kreivikunnat Brandenburg-Ansbach ja Brandenburg-Bayreuth sek\xc3\xa4 kaupungit N\xc3\xbcrnberg, Memmingen, Kempten, Wei\xc3\x9fenburg ja Windsheim. Evankelisille ja reformoiduille kirkoille luotiin tuolloin Baijeriin oma synodi. T\xc3\xa4m\xc3\xa4n kirkkokuntaan kuului evankelisia, reformoituja ja luterilaisia seurakuntia. Siit\xc3\xa4 muodostettiin vuonna 1921 Baijerin evankelisluterilainen kirkko, johon samana vuonna liittyi Coburgin maakirkko. Kirkon nykyinen nimi vakiintui vuonna 1948, jolloin Pfalzin alue ja seurakunnat erotettiin siit\xc3\xa4.\n_START_SECTION_\nVirsikirjat\n_START_PARAGRAPH_\nSaksan maakirkoilla on kullakin oma virsikirja, joka koostuu Saksan yhteisest\xc3\xa4 kansallisesta osastosta ja maakirkon omasta liitteest\xc3\xa4. Baijerissa protestanteilla ja lutelaisilla on ollut useita omia virsikirjoja (saks. Gesangbuch), joita on julkaistu vuosina 1810, 1854, 1928, ja 1957. Uusi virsikirja on Evankelinen virsikirja (Evangelisches Gesangbuch) vuodelta 1994.'